## El Consell congela les taxes universitàries per al curs 2023-2024

*** Les taxes per al curs 2023-2024 mantindran els preus establits per al curs 2022-2023**

El Ple del Consell ha aprovat el decret pel qual es fixen les taxes per prestació de serveis acadèmics universitaris per al curs 2023-2024 per a l’obtenció de títols oficials vàlids en tot el territori nacional. Les taxes per al pròxim curs mantindran els preus establits per al curs 2022-2023.

El Consell està facultat per a fixar anualment els imports, així com introduir noves titulacions o serveis universitaris susceptibles de ser retribuïts per mitjà de taxes.

Així mateix, el Consell pot fixar anualment els increments aplicables en cas que hi haja segona, tercera i posteriors matrícules, així com fixar l’import dels ensenyaments amb preu o grau d’experimentalitat excepcional.

Gaudirà d’exempcions i bonificacions l’alumnat que reba beques i altres ajudes en l’estudi amb càrrec en els pressupostos generals de l’Estat o de la Generalitat, els qui obtinguen matrícula d’honor en el curs immediat anterior, els qui siguen membres de famílies nombroses i els qui hagen sigut víctimes de bandes armades o terrorisme, o siguen familiars.

També tindran accés a aquestes exempcions i bonificacions les víctimes d’actes de violència sobre la dona, els qui tinguen reconeguda una discapacitat igual o superior al 33 per cent o l’alumnat que estiga en algun dels supòsits d’exempció a què es refereix l’article 14.3.2 de la Llei de taxes de la Generalitat.

Fecha: 04/08/2023